افغانستان کا نام

افغانستان کے لغوی معنی افغانوں کی سرزمین کے ہیں۔ یہ لفظ افغان سے بنا ہے۔ تاریخی طور پر لفظ افغان کا اطلاق پشتون پر ہوتا ہے جو افغانستان کی سب سی بڑی نسلی آبادی ہے۔  افغانستان نام کا سب سے پہلا حوالہ دسویں صدی کی جغرافیہ کی کتاب حدود العالم میں ملتا ہے۔ لفظ افغانستان کا دوسرا حصہ -ستان ایک فارسی لاحقہ ہے جس کے معنی جگہ، زمین یا سرزمین کے ہیں۔

انیسویں صدی کے اوائل میں افغان سیاست دانوں نے درانی سلطنت کے لیے لفظ افغانستان کا انتخاب کیا کیونکہ اس لفظ کا انگریزی ترجمہ پہلے ہی قاجار خان اور برطانوی راج کے ساتھ معاہدوں میں استعمال کیا جا چکا تھا۔ 
1857ء میں فریڈرک اینگلز اپنی کتاب جنگ افغانستان میں افغانستان کی تشریح کرتے ہوئے لکھتے ہیں:

افغانستان فارس اور ہند کے درمیان میں ایشیا کا ایک وسیع ملک ہے، دوسری جانب سے یہ ہندو کش اور بحر ہند کے درمیان میں پڑتا ہے۔ اس کے صوبہ جات میں فارس کا صوبہ خراسان، کشمیر اور سندھ شامل ہیں، خطہ پنجاب کا ایک حصہ بھی شامل ہے۔ اور اس کے مرکزی شہر کابل، غزنی، پشاور اور قندھار ہیں۔“

اینگلو-افغان معاہدہ 1919ء کے بعد افغانستان کو ایک خود مختار ریاست کا درجہ دے دیا گیا۔

افغان کاری 
یہ بات اب مسلم ہے کہ پشتون اور افغان ایک دوسرے کے مترادف ہیں۔ ایسا ہی کچھ پشتون کے قومی شاعر خوشحال خان خٹک نے لکھا ہے۔

افغان کاری یا پشتون کاری کا سلسلہ آٹھویں صدی سے موجودہ افغانستان اور مغربی پاکستان میں چلا۔ یہ ایک ثقافتی اور لسانیاتی عمل ہے جس کے ذریعے غیر پشتون پشتون بن جائیں یا غیر افغان افغان بن جائیں۔

افغان خاندان 

محمود غزنوی کے معتمد نے ایک کتاب تاریخ یمینی میں لکھا ہے کہ سلطنت غزنویہ کے بادشاہ سبکتگین کے دربار میں دسویں صدی میں افغانیوں کو جگہ ملی جسے بعد میں غوری خاندان کے دور میں بھی جاری رکھا گیا۔  1290ء میں جب خلجی خاندان کا سورج طلوع ہوا تو افغان کی قسمت بھی چمکنے لگی اور بھارت کی سلطنت دہلی میں ان کو ایک نئی پہچان ملی۔ بعد کی لودھی سلطنت اور سوری سلطنت نے دکھلایا کہ کس طرح افغان ترقی کرتے کرتے حکمران بن گئے جن کی حکومت مشرق میں بنگلہ دیش تک پھیلی ہوئی تھی۔

حوالہ جات 

تاریخ افغانستان